Author: SLaVV
Last saved by: tapferova
Company: MVSR

Predkladacia správa

Úloha pripraviť dohodu o zrušení vízovej povinnosti pre držiteľov všetkých druhov cestovných dokladov so Spojenými štátmi americkými vyplýva z úlohy harmonizovať vízovú politiku Slovenskej republiky s vízovou politikou Európskej únie v súlade s Nariadením Rady Európskych spoločenstiev č. 539/2001 uvádzajúcim zoznam tretích krajín, ktorých štátni príslušníci musia mať víza pri prekračovaní vonkajších hraníc a krajín, ktorých štátni príslušníci sú oslobodení od tejto povinnosti. 
Proces prípravy dohody o zrušení vízovej povinnosti so Spojenými štátmi americkými sa začal v roku 2002, keď slovenská strana zaslala prostredníctvom konzulárneho odboru Ministerstva zahraničných vecí Slovenskej republiky Spojeným štátom americkým svoj návrh dohody. Podľa oznámenia Veľvyslanectva Slovenskej republiky vo Washingtone  je pre možnosť uzatvorenia dohody o zrušení vízovej povinnosti zo strany Spojených štátov amerických podstatnou podmienkou skutočnosť, aby počet zamietnutých žiadostí o turistické víza žiadateľov z danej krajiny nepresiahol 3 % z celkového počtu podaných žiadostí. Podľa informácií konzulárneho oddelenia Veľvyslanectva USA v Bratislave je počet zamietnutých žiadostí slovenských žiadateľov dlhodobo „oveľa vyšší ako 3 %“ (presné údaje o počte zamietnutých žiadostí americká strana nezverejňuje). Tým nie je zo slovenskej strany splnená podmienka na obojstranné zrušenie vízovej povinnosti.
Ministerstvo vnútra Slovenskej republiky preto pripravilo návrh na jednostranné zrušenie vízovej povinnosti pre štátnych občanov Spojených štátov amerických, ktorým bude nahradené, v súčasnosti v rámci harmonizácie vízovej politiky nevyhovujúce, jednostranné opatrenie vlády ČSFR (nóta  FMZV ČSFR č. 309.276/90-KO/5 zo 17. 5. 1990)  s účinnosťou od 1. októbra 2003. 
Predkladané jednostranné zrušenie vízovej povinnosti umožňuje štátnym občanom Spojených štátov amerických, ktorí sú držiteľmi platného cestovného dokladu Spojených štátov amerických, vstúpiť na územie Slovenskej republiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov odo dňa prvého vstupu na územie Slovenskej republiky. Toto jednostranné zrušenie neobmedzuje právo vlády Slovenskej republiky odoprieť vstup na územie Slovenskej republiky alebo zakázať pobyt na ňom štátnym občanom Spojených štátov amerických, ktorých pobyt na území svojho štátu považuje za nežiaduci.
	Vykonanie obvyklých formálnych úkonov súvisiacich s týmto jednostranným zrušením zabezpečí Ministerstvo vnútra Slovenskej republiky v spolupráci s Ministerstvom zahraničných vecí Slovenskej republiky v súlade s platnými predpismi.
           Predložený návrh zrušenia vízovej povinnosti vo vzťahu k Spojeným štátom americkým zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi z iných medzinárodných dokumentov.
            Slovenská republika po nadobudnutí platnosti Zmluvy o pristúpení SR k EÚ vo vzťahu k tretej krajine uvedenej na zozname v prílohe II nariadenia Rady (ES) č. 539/2001 z 15. marca 2001, ktorá zavedie vízovú povinnosť pre štátnych príslušníkov členského štátu, bez toho, aby boli dotknuté ustanovenia akejkoľvek dohody, ktorú spoločenstvo uzatvorilo s touto treťou krajinou, a ktorá poskytovala oslobodenie od vízovej povinnosti, môže písomne oznámiť Komisii a Rade skutočnosť, že tretia krajina zaviedla vízovú povinnosť a potom má povinnosť do 30 dní zaviesť štátnym príslušníkom dotknutej tretej krajiny vízovú povinnosť, pokiaľ Rada, konajúc predtým na základe kvalifikovanej väčšiny, nerozhodne inak. 	 
Predložený návrh zrušenia vízovej povinnosti nemá finančný, ekonomický a environmentálny vplyv a nemá vplyv na zamestnanosť.